Силният вятър отнесе покрив на магазин в София - Mediapool.bg
17:34 | 17 март 2018 | 0 коментара
Около 40 сигнала за паднали от силния вятър предмети са подадени на телефон 112 до момента. В София покрив на магазин се срути върху паркирана кола в квартал "Младост 4". При инцидента няма пострадали.
Повечето от половината сигнали, подадени на спешния телефон 112, вече са обработени от екипите на пожарната, обясниха от МВР, цитирани от БНР.
Най-сериозните от тях са в София. Те са за паднал билборд и за покрив от супермаркет, откъснал се от силния вятър и паднал върху лека кола. До момента в МВР няма информация за пострадали хора. Десетки са и сигналите за паднали дървета в цялата страна, обобщават още от вътрешното министерство.
Силният вятър в столицата събори дърво в парка "Заимов”, което е паднало върху автомобил, отново без пострадали, съобщи бТВ.
Оттам призовават хората да бъдат внимателни, когато минават покрай високи сгради, както и да приберат от терасите си всички предмети, които могат да паднат и да предизвикат инцидент. Същото се отнася и за собствениците на магазини и складове.